title: Euroopa Parlamendi ja nõukogu direktiiv (EL) 2022/738, 6. aprill 2022, millega muudetakse direktiivi 2006/1/EÜ ilma juhita renditud sõidukite kasutamise kohta kaupade autoveol (EMPs kohaldatav tekst)

text:
                  16.5.2022

                  ET

                  Euroopa Liidu Teataja

                  L 137/1

         EUROOPA PARLAMENDI JA NÕUKOGU DIREKTIIV (EL) 2022/738,
         6. aprill 2022,
         millega muudetakse direktiivi 2006/1/EÜ ilma juhita renditud sõidukite kasutamise kohta kaupade autoveol
         (EMPs kohaldatav tekst)
         EUROOPA PARLAMENT JA EUROOPA LIIDU NÕUKOGU,
         võttes arvesse Euroopa Liidu toimimise lepingut, eriti selle artikli 91 lõiget 1,
         võttes arvesse Euroopa Komisjoni ettepanekut,
         olles edastanud seadusandliku akti eelnõu liikmesriikide parlamentidele,
         võttes arvesse Euroopa Majandus- ja Sotsiaalkomitee arvamust (1),
         võttes arvesse Regioonide Komitee arvamust (2),
         toimides seadusandliku tavamenetluse kohaselt (3)

         ning arvestades järgmist:

                     (1)

                     Euroopa Parlamendi ja nõukogu direktiiviga 2006/1/EÜ (4) on ette nähtud minimaalne tase turu avamiseks ilma juhita renditud sõidukite kasutamiseks kaupade autoveol.

                     (2)

                     Renditud sõidukite kasutamine võib vähendada kaupu omal kulul või rendi või tasu eest vedavate ettevõtjate kulusid ja muuta samal ajal nende tegevuse paindlikumaks. Seega võib see suurendada asjaomaste ettevõtjate produktiivsust ja konkurentsivõimet. Kuna renditud sõidukid on keskmise sõidukipargi sõidukitest tavaliselt uuemad, on need keskmiselt ka ohutumad ja vähem saastavad.

                     (3)

                     Direktiiv 2006/1/EÜ ei võimalda ettevõtjatel renditud sõidukite kasutamise eelistest täiel määral kasu saada. Direktiiv näeb liikmesriikidele ette võimaluse piirata oma territooriumil asuvatel ettevõtjatel omal kulul teostatavate vedude puhul üle kuuetonnise suurima lubatud täismassiga renditud sõidukite kasutamist. Lisaks ei nõuta liikmesriikidelt, et nad peaksid oma territooriumil lubama renditud sõidukite kasutamist, kui sõiduk on õiguspäraselt registreeritud või kasutusele võetud muus liikmesriigis kui seda rentiva ettevõtja asukohaliikmesriik.

                     (4)

                     Et võimaldada ettevõtjatel renditud sõidukite kasutamise eelistest rohkem kasu saada, peaksid nad saama kasutada mitte ainult asukohaliikmesriigis, vaid mis tahes liikmesriigis renditud sõidukeid. See võimalus teeks nende jaoks lihtsamaks eelkõige lühiajalise, hooajalise või ajutise tippnõudluse rahuldamise või puudustega või kahjustatud sõidukite asendamise, kindlustades samal ajal vajalike ohutusnõuete järgimise ja juhtidele nõuetekohaste töötingimuste tagamise.

                     (5)

                     Liikmesriikidel ei peaks olema lubatud piirata oma territooriumil teise liikmesriigi territooriumil asuva ettevõtja poolt renditud sõiduki kasutamist, kui sõiduk on registreeritud või kasutusele võetud vastavalt ühes liikmesriigis kohaldatavatele õigusaktidele, ohutusnõuetele ja muudele kohustuslikele standarditele ning, kui tegemist on sõidukiga, mille puhul nõutakse ühenduse tegevusloa kinnitatud ärakirja vastavalt Euroopa Parlamendi ja nõukogu määrusele (EÜ) nr 1072/2009, (5) on seda õigus ettevõtja asukohaliikmesriigi antud kõnealuse kinnitatud ärakirja alusel kasutada.

                     (6)

                     Et lihtsustada asjakohaste tõendite esitamist, peaksid liikmesriigid tunnustama direktiivile 2006/1/EÜ vastavuse tõendamise vahendina ka elektroonilisel kujul esitatud dokumente.

                     (7)

                     Autoveo maksustamise määrad erinevad liidus endiselt märkimisväärselt. Seetõttu on teatavad piirangud, mis mõjutavad kaudselt ka sõidukite rentimise teenuste osutamise vabadust, maksumoonutuste vältimiseks siiski põhjendatud. Järelikult peaks liikmesriikidel olema võimalus piirata aega, mil nende territooriumil asuv ettevõtja võib teises liikmesriigis registreeritud või kasutusele võetud renditud sõidukit kasutada. Võttes arvesse, et käesoleva direktiiviga ei ühtlustada riiklikku sõidukite maksustamist ning et sõidukite registreerimise normid on seotud sõidukite maksustamisega, peaks liikmesriikidel olema võimalus nõuda renditud sõiduki registreerimist, tingimusel et sõidukil on lubatud enne selle nõude kohaldamise algust liigelda vähemalt 30 päeva. Samuti peaks liikmesriikidel olema lubatud piirata seda, kui suurel arvul nende territooriumil asuv ettevõtja selliseid sõidukeid rentida võib. See piirarv ei tohiks olla väiksem kui teatav osa ettevõtja kasutuses olevate sõidukite arvust, mille arvutamisel ei võeta arvesse teises liikmesriigis renditud sõidukeid, mis ei ole registreeritud ettevõtja asukohaliikmesriigis.

                     (8)

                     Et liikmesriik saaks paremini tagada tema territooriumil asuva ettevõtja poolt renditud sõidukite kasutamise piirangute täitmist selliste sõidukite puhul, mis on registreeritud või kasutusele võetud kooskõlas muu liikmesriigi õigusaktidega, peaks asukohaliikmesriigil olema õigus nõuda, et rendilepingu kestus ei ületaks asjaomase sõiduki kasutamiseks lubatud ajavahemikku. Vastavalt määrusele (EÜ) nr 1072/2009 välja antud ühenduse tegevusloa kinnitatud ärakirjade kehtivust on võimalik piirata ajavahemikuga, mis vastab rendilepingu kestusele. Samuti on võimalik nendele kinnitatud ärakirjadele märkida renditud sõiduki registreerimisnumber.

                     (9)

                     Renditud sõidukite kasutamine ei tohiks takistada selliste vedude seaduslikkuse järelevalvet ja kontrolli, mida teostavad ettevõtjad muudes liikmesriikides kui nende asukohaliikmesriik. Euroopa Parlamendi ja nõukogu määruse (EÜ) nr 1071/2009 (6) kohaselt peavad riiklikud elektroonilised registrid sisaldama veoettevõtja käsutuses olevate sõidukite registreerimisnumbreid. Need registrid peaksid hõlmama ka muus liikmesriigis kui ettevõtja asukohaliikmesriigis renditud sõidukeid. Määrusega (EÜ) nr 1071/2009 nähakse samuti ette, et riiklikesse elektroonilistesse registritesse kantud andmed on kättesaadavad teiste liikmesriikide pädevatele asutustele. Riiklikud elektroonilised registrid peaksid võimaldama sihtotsingut seoses sõidukitega, mille registreerimisnumbri on väljastanud muu kui asukohaliikmesriik.

                     (10)

                     Tagamaks, et rendi või tasu eest autoveoga tegeleva ettevõtja renditud sõiduki registreerimisnumbri riiklikku elektroonilisse registrisse lisamise kohustust täidetakse ühetaoliselt, tuleks komisjonile anda rakendamisvolitused seoses riiklikesse elektroonilistesse registritesse kantavate andmete miinimumnõuetega. Neid volitusi tuleks teostada kooskõlas Euroopa Parlamendi ja nõukogu määrusega (EL) nr 182/2011 (7).

                     (11)

                     Omal kulul toimuvate vedude tõhustamiseks ei tohiks liikmesriikidel enam olla lubatud piirata sellise tegevuse puhul renditud sõidukite kasutamist. Selleks et vältida võimalikke maksuprobleeme, peaks aga säilitama võimaluse piirata renditud sõidukite kasutamist omal kulul teostatavateks vedudeks nende sõidukite puhul, mis on registreeritud väljaspool neid sõidukeid kasutava ettevõtja asukohaliikmesriiki.

                     (12)

                     Komisjon peaks jälgima direktiivi 2006/1/EÜ rakendamist ja mõju ning koostama hiljemalt nelja aasta möödumisel käesoleva direktiivi ülevõtmise kuupäevast aruande. Kõnealuses aruandes tuleks võtta igakülgselt arvesse, millist mõju avaldab käesolev direktiiv liiklusohutusele, keskkonnale, tulenevalt muutustest sõidukiparkide vanuses ja nende koosseisu kuuluvates sõidukiliikides, ning maksutulule, pöörates erilist tähelepanu käesolevas direktiivis sätestatud piirangute põhjendamisele. Samuti tuleks aruandes hinnata, kas käesoleva direktiivi rakendamine on toonud kaasa raskusi normide, sealhulgas kabotaažireeglite täitmise tagamisel. Komisjon peaks seda aruannet arvesse võttes kaaluma, kas kõnealuses valdkonnas on vaja võtta edasisi meetmeid.

                     (13)

                     Kuna käesoleva direktiivi eesmärke ei suuda liikmesriigid piisavalt saavutada, küll aga saab neid autovedude ja käesoleva direktiiviga lahendatavate küsimuste piiriülese laadi tõttu paremini saavutada liidu tasandil, võib liit võtta meetmeid kooskõlas Euroopa Liidu lepingu artiklis 5 sätestatud subsidiaarsuse põhimõttega. Kõnealuses artiklis sätestatud proportsionaalsuse põhimõtte kohaselt ei lähe käesolev direktiiv nimetatud eesmärkide saavutamiseks vajalikust kaugemale.

                     (14)

                     Direktiivi 2006/1/EÜ tuleks seetõttu vastavalt muuta,

               ON VASTU VÕTNUD KÄESOLEVA DIREKTIIVI:

            Artikkel 1
            Direktiivi 2006/1/EÜ muudetakse järgmiselt.

                        1)

                        Artiklit 2 muudetakse järgmiselt:

                                    a)

                                    lõiget 1 muudetakse järgmiselt:

                                                i)

                                                sissejuhatav osa asendatakse järgmisega:

                                                   „1.   Iga liikmesriik lubab oma territooriumil selliste sõidukite kasutamist, mille on rentinud mõne teise liikmesriigi territooriumil asuvad ettevõtjad, tingimusel et:“;

                                                ii)

                                                punkt a asendatakse järgmisega:

                                                            „a)

                                                            sõiduk on registreeritud või kasutusele võetud vastavalt mis tahes liikmesriigi õigusaktidele ja kui see on kohaldatav, kasutatakse seda kooskõlas Euroopa Parlamendi ja nõukogu määrustega (EÜ) nr 1071/2009 (*1) ja (EÜ) nr 1072/2009 (*2);

                                                   (*1)  Euroopa Parlamendi ja nõukogu 21. oktoobri 2009. aasta määrus (EÜ) nr 1071/2009, millega kehtestatakse ühiseeskirjad autoveo-ettevõtja tegevusalal tegutsemise tingimuste kohta ja tunnistatakse kehtetuks nõukogu direktiiv 96/26/EÜ (ELT L 300, 14.11.2009, lk 51)."

                                                   (*2)  Euroopa Parlamendi ja nõukogu 21. oktoobri 2009. aasta määrus (EÜ) nr 1072/2009 rahvusvahelisele autoveoturule juurdepääsu käsitlevate ühiseeskirjade kohta (ELT L 300, 14.11.2009, lk 72).“;"

                                    b)

                                    lõike 2 sissejuhatav osa asendatakse järgmisega:

                                       „2.   Lõike 1 punktides a–d loetletud tingimuste täitmise tõendamiseks tuleb esitada paberil või elektroonilisel kujul järgmised dokumendid, mida tuleb hoida sõidukis:“.

                        2)

                        Artikkel 3 asendatakse järgmisega:

                           „Artikkel 3

                              1.   Liikmesriigid võtavad vajalikud meetmed, millega tagada, et nende territooriumil asuvad ettevõtjad võivad kaupade autoveoks kasutada renditud sõidukeid nende omandis olevate sõidukitega samadel tingimustel, kui artiklis 2 sätestatud tingimused on täidetud.

                              2.   Kui renditud sõiduk on registreeritud või kasutusele võetud vastavalt teise liikmesriigi õigusaktidele, võib autoveo-ettevõtja asukohaliikmesriik:

                                          a)

                                          piirata renditud sõiduki oma territooriumil kasutamise aega, tingimusel et samal autoveo-ettevõtjal võimaldatakse kasutada renditud sõidukit vähemalt kaks järjestikust kuud igal konkreetsel kalendriaastal; sellisel juhul võib liikmesriik nõuda, et rendilepingu kestus ei ületaks kõnealuse liikmesriigi määratud tähtaega;

                                          b)

                                          nõuda, et renditud sõiduk registreeritaks kooskõlas riiklike registreerimist käsitlevate õigusnormidega pärast vähemalt 30 päevase ajavahemiku möödumist; sellisel juhul võib liikmesriik nõuda, et rendilepingu kestus ei ületaks registreerimisnõude kohaldamise eelse kasutamise kestust;

                                          c)

                                          piirata selliste renditud sõidukite arvu, mida ettevõtja võib kasutada, tingimusel et minimaalne sõidukite arv on vähemalt 25 % määruse (EÜ) nr 1071/2009 artikli 5 lõike 1 punkti g kohaselt ettevõtja käsutuses olevast kaubaveokite pargist kas renditud sõiduki kasutamisele eelneva aasta 31. detsembri seisuga või selle päeva seisuga, mil ettevõtja asub renditud sõidukit kasutama, sõltuvalt liikmesriigi kindlaksmääratud korrast; kui aga ettevõtja sõidukipargis on rohkem kui üks ja vähem kui neli sõidukit, siis on tal lubatud kasutada vähemalt ühte sellist sõidukit; käesoleva punkti kohane minimaalne arv viitab kaubaveokitele, mis on ettevõtja käsutuses kui kõnealuse liikmesriigi õigusaktide kohaselt registreeritud või kasutusele võetud sõidukid;

                                          d)

                                          piirata selliste sõidukite kasutamist omal kulul toimuvateks vedudeks.“

                        3)

                        Lisatakse järgmine artikkel:

                           „Artikkel 3a

                              1.   Liikmesriigid võtavad vajalikud meetmed tagamaks, et sellise renditud sõiduki registreerimisnumber, mida kasutab ettevõtja, kes tegeleb kaupade autoveoga rendi või tasu eest, kantakse määruse (EÜ) nr 1071/2009 artiklis 16 osutatud riiklikesse elektroonilistesse registritesse.

                              2.   Liikmesriikide pädevad asutused teevad tihedat koostööd ning annavad kiiresti üksteisele vastastikust abi ja kogu asjakohast teavet, et hõlbustada käesoleva direktiivi rakendamist ja täitmise tagamist. Selleks määravad liikmesriigid riikliku kontaktpunkti, mis vastutab teabe teiste liikmesriikidega vahetamise eest.

                              3.   Lõikes 1 osutatud teabevahetus toimub Euroopa autoveo-ettevõtjate registri (ERRU) kaudu, nagu on sätestatud komisjoni rakendusmääruses (EL) 2016/480 (*3).

                              4.   Liikmesriigid tagavad, et kooskõlas käesoleva artikliga neile edastatud teavet kasutatakse üksnes seoses nende küsimustega, mille jaoks seda taotleti. Igasugune isikuandmete töötlemine peab toimuma üksnes käesoleva direktiivi järgimise eesmärgil ning olema kooskõlas Euroopa Parlamendi ja nõukogu määrusega (EL) 2016/679 (*4).

                              5.   Vastastikust halduskoostööd tehakse ja haldusabi antakse tasuta.

                              6.   Teabe taotlemine ei takista pädevatel asutustel võtta vastavalt asjakohasele liidu või liikmesriikide õigusele meetmeid, et uurida ja ennetada käesoleva direktiivi ülevõtmisest tulenevaid väidetavaid õigusnormide rikkumisi.

                              7.   Liikmesriigid võtavad vajalikud meetmed tagamaks, et käesoleva artikli lõikes 1 osutatud andmete töötlemine on kooskõlas määruse (EÜ) nr 1071/2009 artikli 16 lõike 2 punktis g osutatud teabe suhtes kohaldatavate nõuetega, mida on täpsustatud kõnealuse määruse artikli 16 lõike 2 kolmandas ja viiendas lõigus ning artikli 16 lõigetes 3 ja 4.

                              8.   Hiljemalt 14 kuu möödumisel Euroopa Parlamendi ja nõukogu direktiivi 2006/22/EÜ (*5) artikli 9 lõike 1 teises lõigus osutatud riskiastme arvutamise ühtse valemi kehtestamist käsitleva rakendusakti vastuvõtmisest võtab komisjon rakendusaktidega vastu riiklikesse elektroonilistesse registritesse kantavate andmete miinimumnõuded, et võimaldada registrite omavahelist ühendamist ning määrata kindlaks funktsioonid, mida on vaja, et kõnealune teave oleks pädevatele asutustele kättesaadav teel toimuvate kontrollide käigus. Kõnealused miinimumnõuded ja funktsioonid vastavad määruse (EÜ) nr 1071/2009 artikli 16 lõike 6 kohaselt kehtestatud nõuetele ja funktsioonidele. Nimetatud rakendusaktid võetakse vastu kooskõlas käesoleva direktiivi artikli 5b lõikes 2 osutatud nõuandemenetlusega.

                              9.   Liikmesriigid tagavad, et lõikes 1 osutatud andmed on pädevate asutuste jaoks kättesaadavad teel toimuvate kontrollide käigus.

                           (*3)  Komisjoni 1. aprilli 2016. aasta rakendusmäärus (EL) 2016/480, millega kehtestatakse autoveo-ettevõtjate riiklike elektrooniliste registrite omavahelist ühendamist käsitlevad ühiseeskirjad ja tunnistatakse kehtetuks määrus (EL) nr 1213/2010 (ELT L 87, 2.4.2016, lk 4)."

                           (*4)  Euroopa Parlamendi ja nõukogu 27. aprilli 2016. aasta määrus (EL) 2016/679 füüsiliste isikute kaitse kohta isikuandmete töötlemisel ja selliste andmete vaba liikumise ning direktiivi 95/46/EÜ kehtetuks tunnistamise kohta (isikuandmete kaitse üldmäärus) (ELT L 119, 4.5.2016, lk 1)."

                           (*5)  Euroopa Parlamendi ja nõukogu 15. märtsi 2006. aasta direktiiv 2006/22/EÜ, mis käsitleb määruste (EÜ) nr 561/2006 ja (EL) nr 165/2014 ning direktiivi 2002/15/EÜ rakendamise miinimumtingimusi seoses autovedudega seotud sotsiaalõigusnormidega ja millega tunnistatakse kehtetuks nõukogu direktiiv 88/599/EMÜ (ELT L 102, 11.4.2006, lk 35).“"

                        4)

                        Lisatakse järgmised artiklid:

                           „Artikkel 5a
                           Komisjon esitab 7. augustiks 2027 Euroopa Parlamendile ja nõukogule aruande käesoleva direktiivi rakendamise ja mõju kohta. Kõnealune aruanne sisaldab teavet muus liikmesriigis kui sõidukit rentiva ettevõtja asukohaliikmesriigis renditud sõidukite kasutamise kohta. Aruandes pööratakse erilist tähelepanu sellele, milline on mõju liiklusohutusele, keskkonnale, maksutulule ja kabotaažireeglite täitmise tagamisele kooskõlas määrusega (EÜ) nr 1072/2009. Kõnealuse aruande alusel hindab komisjon, kas on vaja teha ettepanek täiendavate meetmete kohta.

                           Artikkel 5b

                              1.   Komisjoni abistab Euroopa Parlamendi ja nõukogu määruse (EL) nr 165/2014 (*6) artikli 42 lõike 1 alusel loodud komitee. Nimetatud komitee on komitee Euroopa Parlamendi ja nõukogu määruse (EL) nr 182/2011 (*7) tähenduses.

                              2.   Käesolevale lõikele viitamisel kohaldatakse määruse (EL) nr 182/2011 artiklit 4.

                           (*6)  Euroopa Parlamendi ja nõukogu 4. veebruari 2014. aasta määrus (EL) nr 165/2014 autovedudel kasutatavate sõidumeerikute kohta, millega tunnistatakse kehtetuks nõukogu määrus (EMÜ) nr 3821/85 autovedudel kasutatavate sõidumeerikute kohta ning muudetakse Euroopa Parlamendi ja nõukogu määrust (EÜ) nr 561/2006, mis käsitleb teatavate autovedusid käsitlevate sotsiaalõigusnormide ühtlustamist (ELT L 60, 28.2.2014, lk 1)."

                           (*7)  Euroopa Parlamendi ja nõukogu 16. veebruari 2011. aasta määrus (EL) nr 182/2011, millega kehtestatakse eeskirjad ja üldpõhimõtted, mis käsitlevad liikmesriikide läbiviidava kontrolli mehhanisme, mida kohaldatakse komisjoni rakendamisvolituste teostamise suhtes (ELT L 55, 28.2.2011, lk 13).“"

            Artikkel 2

               1.   Liikmesriigid jõustavad käesoleva direktiivi järgimiseks vajalikud õigus- ja haldusnormid 6. augustiks 2023. Liikmesriigid teatavad nendest viivitamata komisjonile.
               Kui liikmesriigid need normid vastu võtavad, lisavad nad nende ametlikul avaldamisel nendesse või nende juurde viite käesolevale direktiivile. Sellise viitamise viisi näevad ette liikmesriigid.

               2.   Liikmesriigid edastavad komisjonile käesoleva direktiiviga reguleeritavas valdkonnas nende poolt vastu võetud põhiliste õigusnormide teksti.

            Artikkel 3
            Käesolev direktiiv jõustub kahekümnendal päeval pärast selle avaldamist Euroopa Liidu Teatajas.

            Artikkel 4
            Käesolev direktiiv on adresseeritud liikmesriikidele.

            Strasbourg, 6. aprill 2022

                  Euroopa Parlamendi nimel

                  president

               R. METSOLA

                  Nõukogu nimel

                  eesistuja

               C. BEAUNE

            (1)  ELT C 129, 11.4.2018, lk 71.

            (2)  ELT C 176, 23.5.2018, lk 57.

            (3)  Euroopa Parlamendi 15. jaanuari 2019. aasta seisukoht (ELT C 411, 27.11.2020, lk 258) ja nõukogu 20. detsembri 2021. aasta esimese lugemise seisukoht (Euroopa Liidu Teatajas seni avaldamata). Euroopa Parlamendi 5. aprilli 2022. aasta seisukoht (Euroopa Liidu Teatajas seni avaldamata).

            (4)  Euroopa Parlamendi ja nõukogu 18. jaanuari 2006. aasta direktiiv 2006/1/EÜ ilma juhita renditud sõidukite kasutamise kohta kaupade autoveol (ELT L 33, 4.2.2006, lk 82).

            (5)  Euroopa Parlamendi ja nõukogu 21. oktoobri 2009. aasta määrus (EÜ) nr 1072/2009 rahvusvahelisele autoveoturule juurdepääsu käsitlevate ühiseeskirjade kohta (ELT L 300, 14.11.2009, lk 72).

            (6)  Euroopa Parlamendi ja nõukogu 21. oktoobri 2009. aasta määrus (EÜ) nr 1071/2009, millega kehtestatakse ühiseeskirjad autoveo-ettevõtja tegevusalal tegutsemise tingimuste kohta ja tunnistatakse kehtetuks nõukogu direktiiv 96/26/EÜ (ELT L 300, 14.11.2009, lk 51).

            (7)  Euroopa Parlamendi ja nõukogu 16. veebruari 2011. aasta määrus (EL) nr 182/2011, millega kehtestatakse eeskirjad ja üldpõhimõtted, mis käsitlevad liikmesriikide läbiviidava kontrolli mehhanisme, mida kohaldatakse komisjoni rakendamisvolituste teostamise suhtes (ELT L 55, 28.2.2011, lk 13).


title: KOMISJONI DELEGEERITUD DIREKTIIV (EL) …/…, millega muudetakse tehnika arenguga kohandamise eesmärgil Euroopa Parlamendi ja nõukogu direktiivi 2011/65/EL III lisa seoses erandiga kuvamissüsteemides kasutatavates värvust muutvates valgusdioodides leiduva kaadmiumi osas

text:
               SELETUSKIRI

               1.DELEGEERITUD ÕIGUSAKTI TAUST

               Käesoleva komisjoni delegeeritud direktiiviga muudetakse tehnika arenguga kohandamise eesmärgil Euroopa Parlamendi ja nõukogu direktiivi 2011/65/EL
                  1
                (teatavate ohtlike ainete kasutamise piiramise kohta elektri- ja elektroonikaseadmetes (uuesti sõnastatud)) (edaspidi „direktiiv RoHS 2“) III lisa seoses erandiga kaadmiumi teatavate kasutusviiside osas.

               Direktiiviga RoHS 2 on artikli 4 kohaselt piiratud teatavate ohtlike ainete kasutamist elektri- ja elektroonikaseadmetes. Direktiiv jõustus 21. juulil 2011.

               Ained, mille kasutamine on piiratud, on loetletud direktiivi RoHS 2 II lisas; piirang juba kehtib plii, elavhõbeda, kaadmiumi, kuuevalentse kroomi, polübroomitud bifenüülide ja polübroomitud difenüüleetrite suhtes ning 22. juulist 2019 hakatakse piirangut kohaldama bis(2-etüülheksüül)ftalaadi (DEHP), butüülbensüülftalaadi (BBP), dibutüülftalaadi (DBP) ja diisobutüülftalaadi (DIBP) suhtes. Direktiivi RoHS 2 III ja IV lisas on loetletud elektri- ja elektroonikaseadmete teatavateks kasutusviisideks ettenähtud materjalid ja komponendid, mille puhul on tehtud erand direktiivi RoHS 2 artikli 4 lõike 1 kohasest piirangust.

               Direktiivi artiklis 5 on sätestatud, et III ja IV lisa kohandatakse teaduse ja tehnika arenguga (lisatakse, uuendatakse, muudetakse ja tühistatakse erandeid). Vastavalt artikli 5 lõike 1 punktile a lisatakse III ja IV lisasse erandeid juhul, kui sellega ei nõrgendata määrusega (EÜ) nr 1907/2006
                  2
                tagatud keskkonna- ja tervisekaitset ning kui on täidetud vähemalt üks järgmistest tingimustest: materjalide ja komponentide kasutuselt kõrvaldamine või asendamine konstruktsiooni muutmisega või materjalide ja komponentidega, mis ei nõua II lisas loetletud materjalide või ainete kasutamist, on teaduslikult või tehniliselt võimatu; asendusainete töökindlus ei ole tagatud või asendamise negatiivne kogumõju keskkonnale, tervisele ja tarbijaohutusele on tõenäoliselt suurem kui sellest tulenev keskkonna-, tervise-, või tarbijaohutusealane kasu.

               Artikli 5 lõikega 1 on sätestatud, et Euroopa Komisjon (komisjon) lisab teatavateks kasutusviisideks ette nähtud elektri- ja elektroonikaseadmete materjalid ja komponendid III ja IV lisa loeteludesse eraldi delegeeritud õigusaktidega vastavalt direktiivi artiklile 20. Artikli 5 lõikes 3 ja V lisas on sätestatud menetlus erandi tegemise, uuendamise ja tühistamise alaste taotluste esitamiseks.

               2.ÕIGUSAKTI VASTUVÕTMISELE EELNENUD KONSULTEERIMINE

               Pärast direktiivi RoHS 2 avaldamist on komisjon saanud ettevõtjatelt palju
                  3
                erandite lubamise ja erandite uuendamise taotlusi vastavalt artikli 5 lõikele 3 ja V lisale.

               Praeguse III lisa erandiga 39 on lubatud kasutada kaadmiumi teatavates värvust muutvates valgusdioodides valgustus- ja kuvamissüsteemides. Valgusdioodi värvust muutev element koosneb kaadmiumi sisaldavatest kvanttäppidest. 2012. aasta detsembris sai komisjon taotluse III lisa erandi 39 uuendamiseks ja 2013. aasta mais kõnealuse taotlusega seotud taotluse, milles käsitletakse otseselt kaadmiumi kuvamisseadmetes kasutatavates kvanttäppides. Komisjoni talitused otsustasid käsitleda neid taotlusi ühises hinnangus. Erandi 39 eelmine aegumiskuupäev oli küll 1. juuli 2014, kuid seda kohaldatakse ohtlike ainete kasutamise piiramise direktiivi nõuete (artikli 5 lõike 5 teine lõik) kohaselt seni, kuni komisjon teeb uuendamistaotluse kohta otsuse.

               Pärast 2012. ja 2013. aastal laekunud uuendamistaotlusi võttis komisjon 2015. aasta jaanuaris vastu delegeeritud direktiivi
                  4
               . Euroopa parlament oli vastu komisjoni delegeeritud direktiivile: oma 20. mai 2015. aasta resolutsioonis
                  5
                põhjendas Euroopa Parlament oma seisukohta peamiselt turu arenguga pärast komisjoni antud hinnangut, nimelt olid 2015. aasta märtsis tulnud saadavale teatavad seadmed kaadmiumita kvanttäppidega, mistõttu nõudis parlament, et komisjon hinnangu läbi vaataks. Seetõttu algatas komisjon direktiivi kohaselt uue hindamise, kaasates väliskonsultante ja pidades konsultatsioone huvirühmadega. Uus teaduslik ja tehniline hinnang sai valmis juunis 2016
                  6
               . Pärast seda peeti liikmesriikidega konsultatsioone ekspertide koosolekul 1. ja 2. septembril 2016, kus kuulati ka ettekandeid taotlejatelt ja asjaga kõige lähemalt seotud huvirühmadelt. Kooskõlas parema õigusloome suunistega avaldati delegeeritud õigusakti ettepanek parema õigusloome portaalis, kus selle kohta sai neli nädalat anda tagasisidet. Saadi kümme märkust, millest seitsmes toetati erandi pikendamist kuvamisseadmete puhul, aga kahes oldi pikendamisele vastu. Võetud on kõik vajalikud meetmed artikli 5 lõigete 3–7 kohaselt. Nõukogu ja Euroopa Parlamenti on teavitatud kõigist toimingutest.

               Kvanttäpid on turul kättesaadav tehniline lahendus ning loodetakse, et kvanttäpid nagu ka teised konkureerivad tehnilised lahendused vahetavad paljudes rakendustes lähemas tulevikus välja vanemat tüüpi värvuse muutmise süsteemid. 2016. aasta juunis tehtud teaduslik ja tehniline hindamine näitab, et kaadmiumi sisaldavate kvanttäppidega kvaliteetsed (suurema värvihaardega) kuvamisseadmed on tänu väiksemale energiatarbele parema keskkonnamõjuga võrreldes vastavate indiumfosfiidi sisaldavate seadmetega, mis on praegu peamine turul kättesaadav võimalik alternatiiv. Seega otsustas komisjon, et kaadmiumi sisaldavate kvanttäppide asendamise kahjulik kogumõju keskkonnale, tervisele ja tarbijaohutusele on tõenäoliselt suurem kui sellest tulenev keskkonna-, tervise-, või tarbijaohutusealane kasu. Pidades silmas artikli 5 lõike 1 punkti a kolmandat kriteeriumi, on praegu õigustatud lubada erandina kasutada kuvamissüsteemides kaadmiumseleniidi (vähem kui 0,2 μg kaadmiumi ekraanipinna mm² kohta). Võrreldes praegu kehtiva erandiga on uus erand siiski rangem: läviväärtus on väiksem, erandiga on lubatud kasutada üksnes kaadmiumseleniidi (anorgaaniline ühend, mida praegu asjaomasel eesmärgil kasutatakse) ja rakendusalad on täpsemalt määratletud.

               Käesoleva delegeeritud direktiivi ettevalmistamisel koostatud hinnang näitab ka, et kiire tehnika areng, selle valdkonna väga dünaamiline turg, indiumfosfiidiga rakendused ja muud väljatöötamisel tehnilised lahendused võivad tuua kaasa kaadmiumita kuvamisseadmete näitajate kiire paranemise. Tuginedes eespool esitatud kaalutlustele, on seega põhjendatud lubada erand vaid lühikese tähtajaga, kaheks aastaks alates delegeeritud direktiivi avaldamisest Euroopa Liidu Teatajas. See lühike ajavahemik on direktiivi RoHS 2 kohaselt minimaalne võimalik tähtaeg, arvestades direktiivi RoHS 2 artikli 5 kohast 18-kuulist tähtaega erandi uuendamise taotlemiseks. Eesmärk on ühtlasi vältida innovatsiooni kahjustamist, eelkõige pidades silmas kaadmiumita lahenduste väljatöötamise jätkumist.

               Seoses kaadmiumi kasutamisega valgustuses märgitakse, et väidetavalt tagavad kaadmiumit sisaldavate kvanttäppidega valgusdioodid valgustustehnoloogia seisukohast parema üldtulemuse valgustuses (valgustites), kuid turul selliseid tooteid ei ole veel saada. Seega ei ole seda praegust erandit praktilises kasutuses. Kaadmiumi sisaldava valgustiprototüübi teoreetilised ja väidetavad, kuid mitte korralikult mõõdetavad eelised ei ole piisavad, et õigustada erandi uuendamist üldvalgustuses, võttes arvesse valgustite tõhususe kiiret arengut viimastel aastatel. Üldiselt on olemas töökindlad asendustooted ning ei ole esitatud piisavalt tõendeid, mis võimaldaksid võrrelda kaadmiumi sisaldavate tehniliste lahenduste ja muude olemasolevate tehniliste lahenduste võimalikku keskkonna-, tervise- ja tarbijaohutuse alast mõju. Arvestades artikli 5 lõike 1 punktis a sätestatud kolme kriteeriumi, ei ole seega tõendatud erandi põhjendatus valgustusseadmete korral. Seega neid delegeeritud direktiivis ei käsitleta. Tulevikus on muidugi alati võimalik esitada erandi taotlus, kui taotlejad saavad sellist teavet, millega saab tõendada, et kaadmiumi sisaldavatel valgustuslahendustel on eeliseid muude valgusallikatega võrreldes, mis tähendab, et on täidetud üks ohtlike ainete kasutamise piiramise direktiivi erandite kriteeriumidest.

               3.DELEGEERITUD ÕIGUSAKTI ÕIGUSLIK KÜLG

               Delegeeritud direktiiviga lubatakse seoses kaadmiumi kasutamisega teatavatel kasutusaladel erand direktiivi 2011/65/EL artikli 4 lõikes 1 sätestatud piirangutest; kõnealune erand tuleb lisada III lisasse.

               Õigusakt on delegeeritud direktiiv, nagu on ette nähtud direktiiviga 2011/65/EL, eelkõige selle artikli 5 lõike 1 punkti a asjaomaste nõuetega.

               Delegeeritud direktiivi eesmärk on aidata kaasa inimeste tervise ja keskkonna kaitsele ning lähendada asjaomaseid sätteid, et tagada elektri- ja elektroonikaseadmete siseturu toimimine. Selleks võimaldatakse keelatud ainete kasutamist teatud otstarbel kooskõlas direktiivi RoHS 2 sätete ja tingimustega ning kõnealuses direktiivis sätestatud korra kohaselt, kohandades III ja IV lisa vastavalt teaduse ja tehnika arengule.

               Proportsionaalsuse põhimõtte kohaselt ei lähe käesolev meede selle eesmärgi saavutamiseks vajalikust kaugemale.

               Ettepanek ei mõjuta ELi eelarvet.

               KOMISJONI DELEGEERITUD DIREKTIIV (EL) …/…,

               7.8.2017,

               millega muudetakse tehnika arenguga kohandamise eesmärgil Euroopa Parlamendi ja nõukogu direktiivi 2011/65/EL III lisa seoses erandiga kuvamissüsteemides kasutatavates värvust muutvates valgusdioodides leiduva kaadmiumi osas

               (EMPs kohaldatav tekst)

               EUROOPA KOMISJON,

               võttes arvesse Euroopa Liidu toimimise lepingut,

               võttes arvesse Euroopa Parlamendi ja nõukogu 8. juuni 2011. aasta direktiivi 2011/65/EL teatavate ohtlike ainete kasutamise piiramise kohta elektri- ja elektroonikaseadmetes,
                  7
                eriti selle artikli 5 lõike 1 punkti a,

               ning arvestades järgmist:

               1)
                     Direktiivi 2011/65/EL kohaselt peavad liikmesriigid tagama, et turule lastud elektri- ja elektroonikaseadmed ei sisaldaks kaadmiumi.

               2)
                     Direktiivi 2011/65/EL III lisa punktis 39 on lubatud erand kuni 1. juulini 2014 seoses kaadmiumi kasutamisega värvust muutvates valgusdioodides, mis on ette nähtud kasutamiseks valgustus- ja kuvamisseadmetes. Komisjon sai taotluse kõnealuse erandi kehtivusaja pikendamiseks enne 1. jaanuari 2013 vastavalt direktiivi 2011/65/EL artikli 5 lõikele 5.

               3)
                     Värvust muutvatel valgusdioodidel, milles kasutatakse kvanttäppe, on eeliseid võrreldes varasemate tehniliste lahendustega energiatõhususe ja värvuste kuvamisvõime osas. Kaadmiumi sisaldavate kvanttäppide kasutamine kuvamissüsteemides avaldab tänu väiksemale energiatarbele soodsat mõju praeguste muude tehniliste lahendustega võrreldes. Kuvamissüsteemides kasutatavate kaadmiumi sisaldavate kvanttäppide asendamisel tekkiv kahjulik kogumõju keskkonnale, tervisele ja tarbijaohutusele on tõenäoliselt suurem kui sellest tulenev keskkonna-, tervise- või tarbijaohutusalane kasu kokku.

               4)
                     Kaadmiumseleniidi kasutamisele sagedust muutvates kaadmiumipõhistes pooljuht-nanokristallidest kvanttäppidega kuvamisseadmetes võiks teha erandi kaheks aastaks pärast delegeeritud direktiivi avaldamist Euroopa Liidu Teatajas. Erandi nii lühikesel kehtivusajal ei ole tõenäoliselt pärssivat mõju innovatsioonile ja kaadmiumita alternatiivide väljatöötamisele.

               5)
                     Kaadmiumil põhinevate kvanttäppidega valgusdioode veel turul saada ei ole, ka ei ole selgelt mõõdetavad nende võimalikud eelised olemasolevate tehniliste lahendustega võrreldes, seega ei ole õigustatud erandi pikendamine valgustitega seotud taotluste puhul.

               6)
                     Seepärast tuleks direktiivi 2011/65/EL III lisa vastavalt muuta,

               ON VASTU VÕTNUD KÄESOLEVA DIREKTIIVI:

               Artikkel 1

               Direktiivi 2011/65/EL III lisa muudetakse vastavalt käesoleva direktiivi lisale.

               Artikkel 2

               1.Liikmesriigid võtavad vastu ja avaldavad käesoleva direktiivi järgimiseks vajalikud õigus- ja haldusnormid hiljemalt [12 months after the date of entry into force of this directive]. Nad edastavad kõnealuste normide teksti viivitamata komisjonile.

               Liikmesriigid kohaldavad kõnealuseid norme alates [12 months after the date of entry into force of this directive + 1 day].

               Kui liikmesriigid need normid vastu võtavad, lisavad nad nendesse või nende normide ametliku avaldamise korral nende juurde viite käesolevale direktiivile. Sellise viitamise viisi näevad ette liikmesriigid.

               2.Liikmesriigid edastavad komisjonile käesoleva direktiiviga reguleeritavas valdkonnas nende poolt vastuvõetavate põhiliste siseriiklike õigusnormide teksti.

               Artikkel 3

               Käesolev direktiiv jõustub kahekümnendal päeval pärast selle avaldamist Euroopa Liidu Teatajas.

               Artikkel 4

               Käesolev direktiiv on adresseeritud liikmesriikidele.

               Brüssel, 7.8.2017

                     Komisjoni nimel

                     president
                     Jean-Claude JUNCKER

                     (1)
                  ELT L 174, 1.7.2011, lk 88.

                     (2)
                  EÜT L 396, 30.12.2006, lk 1.

                     (3)
                  Loetelu on kättesaadav aadressil:
                  http://ec.europa.eu/environment/waste/rohs_eee/adaptation_en.htm

                     (4)
                  C(2015) 383 final.
                  http://ec.europa.eu/transparency/regdoc/rep/3/2015/EN/3-2015-383-EN-F1-1.PDF
                  http://ec.europa.eu/transparency/regdoc/rep/3/2015/EN/3-2015-383-EN-F1-1-ANNEX-1.PDF

                     (5)

                  http://www.europarl.europa.eu/sides/getDoc.do?pubRef=-//EP//TEXT+TA+P8-TA-2015-0205+0+DOC+XML+V0//EN&language=EN
                  .

                     (6)

                  http://bookshop.europa.eu/en/assistance-to-the-commission-on-technological-socio-economic-and-cost-benefit-assessment-related-to-exemptions-from-the-substance-restrictions-in-electrical-and-electronic-equipment-pbKH0416553/

                     (7)
                  ELT L 174, 1.7.2011, lk 88.

    ---documentbreak---

               LISA

               järgmise dokumendi juurde:

               Komisjoni delegeeritud direktiiv,

               millega muudetakse tehnika arenguga kohandamise eesmärgil Euroopa Parlamendi ja nõukogu direktiivi 2011/65/EL III lisa seoses erandiga kuvamissüsteemides kasutatavates värvust muutvates valgusdioodides leiduva kaadmiumi osas

               Direktiivi 2011/65/EL III lisa punkt 39 asendatakse järgmisega:

                        „39(a)

                        Kaadmiumseleniid sagedust muutvates kaadmiumipõhistes pooljuht-nanokristallist kvanttäppides, mis on ette nähtud kasutamiseks kuvamisseadmetes (< 0,2 µg kaadmiumi kuvari pinna mm2 kohta)

                        Kehtivusaeg lõpeb kõikide kategooriate puhul [two years after the publication of the Delegated Directive in the Official Journal]“


title: KOMISJONI DELEGEERITUD DIREKTIIV (EL) …/…, millega muudetakse tehnika arenguga kohandamise eesmärgil Euroopa Parlamendi ja nõukogu direktiivi 2011/65/EL III lisa seoses erandiga, milles käsitletakse külmutusagensit sisaldavate kompressorite laagriliudades ja -puksides kasutatavat pliid

text:
               SELETUSKIRI

               1.DELEGEERITUD ÕIGUSAKTI TAUST

               Käesoleva komisjoni delegeeritud direktiiviga muudetakse tehnika arenguga kohandamise eesmärgil Euroopa Parlamendi ja nõukogu direktiivi 2011/65/EL (teatavate ohtlike ainete kasutamise piiramise kohta elektri- ja elektroonikaseadmetes (uuesti sõnastatud))
                  1
                (edaspidi „direktiiv RoHS 2“) III lisa seoses erandiga plii teatavate kasutusviiside osas.

               Direktiiviga RoHS 2 on piiratud teatavate ohtlike ainete kasutamist elektri- ja elektroonikaseadmetes. Direktiiv RoHS 2 jõustus 21. juulil 2011.

               Ained, mille kasutamine on piiratud, on loetletud direktiivi RoHS 2 II lisas. Seni on kohaldatud piirangut plii, elavhõbeda, kaadmiumi, kuuevalentse kroomi, polübroomitud bifenüülide ja polübroomitud difenüüleetrite suhtes; piirangut bis(2-etüülheksüül)ftalaadi (DEHP), butüülbensüülftalaadi (BBP), dibutüülftalaadi (DBP) ja diisobutüülftalaadi (DIBP) suhtes kohaldatakse alates 22. juulist 2019. Direktiivi RoHS 2 III ja IV lisas on loetletud elektri- ja elektroonikaseadmete teatavateks kasutusviisideks ette nähtud materjalid ja komponendid, mis on vabastatud direktiivi RoHS 2 artikli 4 lõike 1 kohastest piirangutest.

               Direktiivi artiklis 5 on sätestatud, et III ja IV lisa kohandatakse teaduse ja tehnika arenguga (lisatakse, uuendatakse ja jäetakse välja erandeid). Vastavalt artikli 5 lõike 1 punktile a lisatakse III ja IV lisasse erandeid juhul, kui sellega ei kahjustata määrusega (EÜ) nr 1907/2006 tagatud keskkonna- ja tervisekaitset ning kui on täidetud vähemalt üks järgmistest tingimustest: materjalide ja komponentide kasutuselt kõrvaldamine või asendamine konstruktsiooni muutmisega või materjalide ja komponentidega, mis ei nõua II lisas loetletud materjalide või ainete kasutamist, on teaduslikult või tehniliselt võimatu; asendusainete töökindlus ei ole tagatud või asendamise negatiivne kogumõju keskkonnale, tervisele ja tarbijaohutusele on tõenäoliselt suurem kui sellest tulenev keskkonna-, tervise- või tarbijaohutusealane kasu.

               Artikli 5 lõikega 1 on sätestatud, et Euroopa Komisjon lisab teatavateks kasutusviisideks ette nähtud elektri- ja elektroonikaseadmete materjalid ja komponendid III ja IV lisa loetellu eraldi delegeeritud õigusaktidega vastavalt direktiivi artiklile 20. Artikli 5 lõikes 3 ja V lisas on sätestatud menetlus erandi tegemise, uuendamise ja tühistamise alaste taotluste esitamiseks.

               2.ÕIGUSAKTI VASTUVÕTMISELE EELNENUD KONSULTEERIMINE

               Alates direktiivi RoHS 2 avaldamisest on seoses artikli 5 lõike 3 ja V lisa sätetega, mille kohaselt on lubatud sidusrühmadel taotleda erandit aine kasutuspiirangutest, on komisjonile esitatud palju taotlusi
                  2
                uute erandite lubamiseks ja kehtivate erandite uuendamiseks.

               7. oktoobril 2014 sai komisjon taotluse III lisa erandi 9b uuendamiseks seoses plii kasutamisega laagriliudades ja -puksides külmutusagensit sisaldavates kompressorites, mille esitatud sisendvõimsus on kuni 9 kW ja mida kasutatakse soojendamiseks, ventileerimiseks, õhu konditsioneerimiseks ja jahutamiseks.

               Erandit käsitleva taotluse hindamiseks tellis komisjon uuringu vajaliku tehnilise ja teadusliku hindamise tegemiseks, mille hulka kuulub ka kaheksanädalane veebipõhine avatud
                  3
                ametlik konsulteerimine
                  4
                sidusrühmadega kõnealuse taotluse üle. Kolm sidusrühma toetasid selgelt erandi pikendamist taotletud sõnastuses ja kestusega. Esitati üksikasjalik teave nende kasutusalade kohta, mille puhul on erand hädavajalik.

               Avaldati lõpparuanne taotluse hinnanguga
                  5
               ; teatati sidusrühmadele. Projektisaidile pääseb veebisaidi Europa kaudu
                  6
               .

               Seejärel konsulteeris komisjon direktiivi RoHS 2 kohaste delegeeritud õigusaktide alase eksperdirühmaga, mis koosneb liikmesriikide esindajatest. 17. märtsil 2016 saadeti välja direktiivi RoHS 2 III lisa muudatuse ettepanek, mis sisaldab kogu vajalikku taustteavet, ja ekspertidel paluti 19. aprillil 2016 toimunud koosolekul esitada ettepaneku kohta märkusi. Eksperdirühm toetas ühehäälselt ettepanekut lubada veel kolmeks aastaks alates asjaomase kategooria erandi 9b esialgsest aegumistähtajast (21. juuli 2016) erandina kasutada pliid külmutusagensit sisaldavate kompressorite laagriliudades ja -puksides. Kooskõlas parema õigusloome suunistega avaldati delegeeritud õigusakti ettepanek parema õigusloome portaalis, kus selle kohta sai neli nädalat anda tagasisidet. Saadi kolm märkust. Neis kõigis avaldati toetust delegeeritud õigusakti ettepaneku vastuvõtmisele. Võetud on kõik vajalikud meetmed artikli 5 lõigete 3–7 kohaselt. Nõukogu ja parlamenti on teavitatud asjaomastest toimingutest.

               Lõpparuandes on toodud esile eelkõige järgmised tehnilised andmed (vt aruanne allmärkuses 5).

               Pliid kasutatakse hermeetiliste kompressorite laagrites, et ära hoida külmutusagensi pihkumist. Plii vähendab hõõrdumist laagris, toimides tahke määrdena ebapiisava määrimise korral, mida võib ette tulla seetõttu, et määrdeõli lahustub külmutusagensis.

               Kuigi on olemas pliita laagreid, ei saa nendega asendada laagreid külmutusagensit sisaldavates kompressorites, mille esitatud sisendvõimsus on kuni 9 kW.

               Pliita laagrid külmutusagensit sisaldavate kompressorite jaoks, mille nimisisendvõimsus on kuni 9 kW, on katsetamisjärgus ja katseteks kulub eeldatavasti veel kolm aastat.

               Kategooriate 1–7 ja 10 hindamise tulemustest selgub, et III lisa kirjega 9b seotud erandi taotluses on täidetud vähemalt üks artikli 5 lõike 1 punktis a nimetatud asjaomane kriteerium, kui erand sõnastatakse järgmiselt: „Plii selliste spiraalkompressorite laagriliudades ja -puksides, mille nimisisendvõimsus on kuni 9 kW ja mida kasutatakse soojendamiseks, ventileerimiseks, õhu konditsioneerimiseks ja jahutamiseks“ ning erandi uuendamine on seetõttu õigustatud võimsate kodumajapidamises kasutatavate seadmete (s.o I lisa kategooria 1) puhul. Kuna asjaomase kasutusotstarbe jaoks ei ole praegu saadaval ega ka lähemal ajal turule tulemas piisavalt töökindlaid teisi tehnilisi lahendusi ning kui arvestada asjaomase sektori tüüpilist innovatsioonikiirust, ei saa kolmeaastane erandi kehtivusaeg eeldatavasti innovatsiooni kahjulikult mõjutada. Muude kategooriate puhul kui 1–7 ja 10 jääb praegune erand kehtima artikli 5 lõikes 2 sätestatud tähtaegadeks. Kõnealuse konkreetse erandi tegemine ei kahjusta direktiivi 2011/65/EL artikli 5 kohaselt määrusega (EÜ) nr 1907/2006 (REACH) tagatud keskkonna- ja tervisekaitset.

               3.DELEGEERITUD ÕIGUSAKTI ÕIGUSLIK KÜLG

               Kavandatud õigusaktiga lubatakse seoses plii kasutamisega teataval otstarbel erand direktiivist 2011/65/EL, milles käsitletakse piiratud kasutusega aineid.

               Kavandatud vahend on delegeeritud direktiiv, nagu on ette nähtud direktiiviga 2011/65/EL, eelkõige selle artikli 5 lõike 1 punktiga a.

               Kavandatud õigusakti eesmärk on tagada õiguskindlus ja jätkusuutlikud turutingimused elektri- ja elektroonikaseadmete valmistajatele, milleks võimaldatakse muidu keelatud ainete kasutamist teatavateks kasutusviisideks ette nähtud seadmetes kooskõlas direktiivi RoHS 2 sätetega ning nende kohase III ja IV lisa teaduse ja tehnika arenguga kohandamise korraga.

               Proportsionaalsuse põhimõtte kohaselt ei lähe käesolev meede selle eesmärkide saavutamiseks vajalikust kaugemale.

               Ettepanek ei mõjuta ELi eelarvet.

               KOMISJONI DELEGEERITUD DIREKTIIV (EL) …/…,

               13.3.2017,

               millega muudetakse tehnika arenguga kohandamise eesmärgil Euroopa Parlamendi ja nõukogu direktiivi 2011/65/EL III lisa seoses erandiga, milles käsitletakse külmutusagensit sisaldavate kompressorite laagriliudades ja -puksides kasutatavat pliid

               (EMPs kohaldatav tekst)

               EUROOPA KOMISJON,

               võttes arvesse Euroopa Liidu toimimise lepingut,

               võttes arvesse Euroopa Parlamendi ja nõukogu 8. juuni 2011. aasta direktiivi 2011/65/EL teatavate ohtlike ainete kasutamise piiramise kohta elektri- ja elektroonikaseadmetes,
                  7
                eriti selle artikli 5 lõike 1 punkti a,

               ning arvestades järgmist:

               (1)Direktiiviga 2011/65/EL on keelatud kasutada pliid turule lastavates elektri- ja elektroonikaseadmetes.

               (2)Pliid kasutatakse hermeetiliste kompressorite laagrites, et ära hoida külmutusagensi pihkumist. Plii vähendab laagris hõõrdumist ja toimib tahke määrdena ebapiisava määrimise korral.

               (3)Kuigi on olemas pliita laagreid, ei saa nendega asendada laagreid külmutusagensit sisaldavates kompressorites, mille esitatud sisendvõimsus on kuni 9 kW.

               (4)Seetõttu tuleks lubada erandina kuni 21. juulini 2019 pliid kasutada selliste spiraalkompressorite laagriliudades ja -puksides, mille esitatud sisendvõimsus on kuni 9 kW ja mida kasutatakse soojendamiseks, ventileerimiseks, õhu konditsioneerimiseks ja jahutamiseks. Pidades silmas soojendamise, ventileerimise, õhu konditsioneerimise ja jahutamise seadmete innovatsioonitsüklit, ei ole kõnealuse erandi kestusel tõenäoliselt innovatsioonile kahjulikku mõju.

               (5)Seepärast tuleks direktiivi 2011/65/EL vastavalt muuta,

               ON VASTU VÕTNUD KÄESOLEVA DIREKTIIVI:

               Artikkel 1

               Direktiivi 2011/65/EL III lisa muudetakse vastavalt käesoleva direktiivi lisale.

               Artikkel 2

               1.Liikmesriigid võtavad vastu ja avaldavad hiljemalt [kuupäev – kaksteist kuud pärast käesoleva direktiivi jõustumist] käesoleva direktiivi järgimiseks vajalikud õigus- ja haldusnormid. Liikmesriigid edastavad kõnealuste normide teksti viivitamata komisjonile.

               Liikmesriigid kohaldavad kõnealuseid norme alates [kuupäev – kaksteist kuud pärast käesoleva direktiivi jõustumist].

               Kui liikmesriigid need meetmed vastu võtavad, lisavad nad nendesse meetmetesse või nende meetmete ametliku avaldamise korral nende juurde viite käesolevale direktiivile. Sellise viitamise viisi näevad ette liikmesriigid.

               2.Liikmesriigid edastavad komisjonile käesoleva direktiiviga reguleeritavas valdkonnas nende poolt vastuvõetavate põhiliste siseriiklike õigusnormide teksti.

               Artikkel 3

               Käesolev direktiiv jõustub kahekümnendal päeval pärast selle avaldamist Euroopa Liidu Teatajas.

               Artikkel 4

               Käesolev direktiiv on adresseeritud liikmesriikidele.

               Brüssel, 13.3.2017

                     Komisjoni nimel

                     president
                     Jean-Claude JUNCKER

                     (1)
                  ELT L 174, 1.7.2011, lk 88.

                     (2)
                  Loetelu on kättesaadav aadressil:
                  http://ec.europa.eu/environment/waste/rohs_eee/adaptation_en.htm

                     (3)
                  Konsulteeritud sidusrühmade loetelu ajakohastatakse pidevalt ja säilitatakse; loetelu sisaldab tööstusharu organisatsioone, tootjaid ja tarnijaid, ringlussevõtjaid, tarbijaorganisatsioone, valitsusväliseid organisatsioone, akadeemilisi ringkondi, liikmesriikide esindajaid ja teisi.

                     (4)

                  Konsulteerimine kestis
                  : 24.04.2015–19.06.2015

                     (5)

                     Hindamisaruanne

                     (6)

                  http://ec.europa.eu/environment/waste/rohs_eee/adaptation_en.htm

                     (7)
                  ELT L , , lk .

    ---documentbreak---

               LISA

               järgmise dokumendi juurde:

               KOMISJONI DELEGEERITUD DIREKTIIV (EL),

               millega muudetakse tehnika arenguga kohandamise eesmärgil Euroopa Parlamendi ja nõukogu direktiivi 2011/65/EL III lisa seoses erandiga, milles käsitletakse külmutusagensit sisaldavate kompressorite laagriliudades ja -puksides kasutatavat pliid

               III lisa punkt 9b asendatakse järgmisega:

               „

                        9b

                        Plii laagriliudades ja -puksides külmutusagensit sisaldavates kompressorites, mida kasutatakse soojendamiseks, ventileerimiseks, õhu konditsioneerimiseks ja külmutamiseks

                        Kohaldatakse kategooriate 8, 9 ja 11 suhtes; kehtivusaeg lõpeb:

                        kategooria 8 meditsiiniliste in vitro diagnostikaseadmete puhul 21. juulil 2023;

                        kategooria 9 tööstuslike järelevalve- ja juhtimisseadmete ning kategooria 11 puhul 21. juulil 2024;

                        kategooriate 8 ja 9 muude alamkategooriate puhul 21. juulil 2021.

                        9b-(I)

                        Plii selliste spiraalkompressorite laagriliudades ja -puksides, mille esitatud sisendvõimsus on kuni 9 kW ja mida kasutatakse soojendamiseks, ventileerimiseks, õhu konditsioneerimiseks ja jahutamiseks

                        Kohaldatakse kategooria 1 suhtes; kehtivusaeg lõpeb 21. juulil 2019.

               “


title: KOMISJONI DELEGEERITUD DIREKTIIV (EL) …/…, millega muudetakse tehnika arenguga kohandamise eesmärgil Euroopa Parlamendi ja nõukogu direktiivi 2011/65/EL III lisa seoses erandiga, milles käsitletakse filterklaasides ja peegeldusstandardina kasutatavates klaasides leiduvat kaadmiumi ja pliid

text:
               SELETUSKIRI

               1.DELEGEERITUD ÕIGUSAKTI TAUST

               Käesoleva komisjoni delegeeritud direktiiviga muudetakse tehnika arenguga kohandamise eesmärgil Euroopa Parlamendi ja nõukogu direktiivi 2011/65/EL (teatavate ohtlike ainete kasutamise piiramise kohta elektri- ja elektroonikaseadmetes (uuesti sõnastatud)) (edaspidi „direktiiv RoHS 2“)
                  1
                III lisa seoses erandiga plii ja kaadmiumi teatavate kasutusviiside osas.

               Direktiiviga RoHS 2 on piiratud teatavate ohtlike ainete kasutamist elektri- ja elektroonikaseadmetes. Direktiiv RoHS 2 jõustus 21. juulil 2011.

               Ained, mille kasutamine on piiratud, on loetletud direktiivi RoHS 2 II lisas. Seni on kohaldatud piirangut plii, elavhõbeda, kaadmiumi, kuuevalentse kroomi, polübroomitud bifenüülide ja polübroomitud difenüüleetrite suhtes; piirangut bis(2-etüülheksüül)ftalaadi (DEHP), butüülbensüülftalaadi (BBP), dibutüülftalaadi (DBP) ja diisobutüülftalaadi (DIBP) suhtes kohaldatakse alates 22. juulist 2019. Direktiivi RoHS 2 III ja IV lisas on loetletud elektri- ja elektroonikaseadmete teatavateks kasutusviisideks ette nähtud materjalid ja komponendid, mis on vabastatud direktiivi RoHS 2 artikli 4 lõike 1 kohastest piirangutest.

               Direktiivi artiklis 5 on sätestatud, et III ja IV lisa kohandatakse teaduse ja tehnika arenguga (lisatakse, uuendatakse ja jäetakse välja erandeid). Vastavalt artikli 5 lõike 1 punktile a lisatakse III ja IV lisasse erandeid juhul, kui sellega ei kahjustata määrusega (EÜ) nr 1907/2006 tagatud keskkonna- ja tervisekaitset ning kui on täidetud vähemalt üks järgmistest tingimustest: nende kasutuselt kõrvaldamine või asendamine konstruktsiooni muutmisega või materjalide ja komponentidega, mis ei nõua II lisas loetletud materjalide või ainete kasutamist, on teaduslikult või tehniliselt võimatu; asendusainete töökindlus ei ole tagatud või asendamise negatiivne kogumõju keskkonnale, tervisele ja tarbijaohutusele on tõenäoliselt suurem kui sellest tulenev keskkonna-, tervise-, või tarbijaohutusealane kasu

               Artikli 5 lõikega 1 on sätestatud, et Euroopa Komisjon (komisjon) lisab teatavateks kasutusviisideks ette nähtud elektri- ja elektroonikaseadmete materjalid ja komponendid III ja IV lisa loetellu eraldi delegeeritud õigusaktidega vastavalt direktiivi artiklile 20. Artikli 5 lõikes 3 ja V lisas on sätestatud menetlus erandi tegemise, uuendamise ja tühistamise alaste taotluste esitamiseks.

               2.ÕIGUSAKTI VASTUVÕTMISELE EELNENUD KONSULTEERIMINE

               Alates direktiivi RoHS 2 avaldamisest on seoses artikli 5 lõike 3 ja V lisa sätetega, mille kohaselt on lubatud sidusrühmadel taotleda erandit aine kasutuspiirangutest, komisjonile esitatud palju taotlusi
                  2
                uute erandite lubamiseks ja kehtivate erandite uuendamiseks.

               Komisjon sai 11. novembril 2014 taotluse III lisa erandi 13(b) uuendamiseks seoses kaadmiumi ja plii kasutamisega filterklaasides ja peegeldusstandardina kasutatavates klaasides.

               Erandit käsitleva taotluse hindamiseks tellis komisjon uuringu vajaliku tehnilise ja teadusliku hindamise tegemiseks, mille hulka kuulub ka kaheksanädalane veebipõhine avatud
                  3
                konsulteerimine
                  4
                sidusrühmadega kõnealuse taotluse üle. Sidusrühmadega peetud konsultatsioonides kaadmiumi ja plii kasutamise kohta peegeldusstandardina kasutatavates klaasides esitati viis arvamust seoses erandiga 39 teatud optiliste kasutusalade kohta, mis on seotud erandiga 13(b) ja mida vajatakse õige diagnoosi määramiseks meditsiinis, ning seoses erandi kehtivusega teatavate kategooriate puhul. Kolm sidusrühma toetasid erandi uuendamist taotletud sõnastuse ja kehtivusega.

               Lõpparuanne taotluse hinnanguga
                  5
                avaldati; teatati sidusrühmadele. Projektisaidile pääseb veebisaidi Europa kaudu
                  6
               .

               Seejärel konsulteeris komisjon direktiivi RoHS 2 kohaste delegeeritud õigusaktidega tegeleva eksperdirühmaga liikmesriikide esindajatest. 17. märtsil 2016 saadeti välja RoHS 2 III lisa muudatuse ettepanek, mis sisaldab kogu vajalikku taustteavet, ja ekspertidel paluti 19. aprillil 2016 toimunud koosolekul esitada ettepaneku kohta märkusi. Eksperdirühm toetas ühehäälselt ettepanekut lubada veel viis aastat kasutada pliid ja/või kaadmiumi klaasis, mida kasutatakse kategooriatesse 1–7 ja 10 kuuluvates optilistes rakendustes. Kooskõlas parema õigusloome suunistega avaldati delegeeritud õigusakti ettepanek parema õigusloome portaalis, kus selle kohta sai neli nädalat anda tagasisidet. Saadi kolm märkust. Neis kõigis avaldati toetust delegeeritud õigusakti ettepaneku vastuvõtmisele. Võetud on kõik artikli 5 lõigete 3–7 kohased vajalikud meetmed. Nõukogu ja parlamenti on teavitatud kõigist asjaomastest toimingutest.

               Lõpparuandes on toodud esile eelkõige järgmised tehnilised andmed (vt aruanne allmärkuses 5).

               Kaadmiumi ja/või pliid sisaldavat filterklaasi kasutatakse paljudel optilistel kasutusaladel mitmesugustes elektri- ja elektroonikaseadmetes. Kaadmiumi kasutatakse mitut tüüpi optilise filterklaasi valmistamiseks ja pliid ainult vähestel juhtudel. Nii kaadmiumi kui ka pliid kasutatakse nende ainulaadsete optiliste omaduste tõttu, nt on võimalik vaatenurgast olenemata täpselt eraldada teatavat ala nähtavas spektriosas.

               Enamik kaadmiumi ja/või pliid mittesisaldavad alternatiivid ei võimalda nii täpselt lainepikkuse järgi eraldamist. Interferentsifiltrid suudavad valgust täpselt lainepikkuse järgi eraldada, kuid see lainepikkus sõltub vaatenurgast ja seega ei ole need paljude rakenduste jaoks sobivad. Kuigi on olemas ka teistsuguseid lahendusi, ei võimalda need saavutada täpse lainepikkuse järgi filtreerimist. Neil vähestel juhtudel, kui alternatiivsed lahendused tagavad ülesande piisaval tasemel täitmise, ei ole need võrreldavad töökindluses, sest kasutatavad materjalid on liiga tundlikud keskkonnatingimuste, nagu soojus või ultraviolettkiirgus, suhtes.

               Seega, kuigi mõne otstarbe jaoks leidub teistsuguseid tehnilisi lahendusi, ei ole need lahendused sobivad paljude teiste kasutusotstarvete jaoks, näiteks ei ole alternatiivi kaadmiumkalkogeniidlisandiga värvitud filterklaasile ja metalliioonide toimel värvunud filterklaasile.

               Kuna selliste kasutusotstarvete jaoks teistsuguste lahenduste leidmine on keerukas ja aeganõudev, on viis aastat erandi põhjendatud kestus kategooriate 1–7 ja 10 korral.

               Kategooriate 1–7 ja 10 hindamise tulemustest selgub, et III lisa kirjega 13(b) seotud erandi taotluses on täidetud vähemalt üks artikli 5 lõike 1 punktis a nimetatud asjaomane kriteerium ning erandi uuendamine on seetõttu õigustatud. Kuna asjaomase kasutusotstarbe jaoks ei ole praegu saadaval ega ka lähemal ajal turule tulemas piisavalt töökindlaid teisi tehnilisi lahendusi ning kui arvestada asjaomase sektori tüüpilist innovatsioonikiirust, ei saa viieaastane erandi kehtivusaeg eeldatavasti innovatsiooni kahjulikult mõjutada. Ülejäänud kategooriate puhul, mis ei ole kategooriad 1–7 ega 10, jääb praegune erand kehtima artikli 5 lõikes 2 sätestatud tähtaegadeks. Kõnealuse konkreetse erandi tegemise tagajärjel ei nõrgene direktiivi 2011/65/EL artikli 5 kohaselt määrusega (EÜ) nr 1907/2006 (REACH) tagatud keskkonna- ja tervisekaitse.

               3.DELEGEERITUD ÕIGUSAKTI ÕIGUSLIK KÜLG

               Kavandatud õigusaktiga lubatakse seoses plii ja/või kaadmiumi kasutamisega teataval otstarbel erand direktiivist 2011/65/EL, milles käsitletakse piiratud kasutusega aineid.

               Kavandatud vahend on delegeeritud direktiiv, nagu on ette nähtud direktiiviga 2011/65/EL, eelkõige selle artikli 5 lõike 1 punktiga a.

               Kavandatud õigusakti eesmärk on tagada õiguskindlus ja jätkusuutlikud turutingimused elektri- ja elektroonikaseadmete valmistajatele, milleks võimaldatakse muidu keelatud ainete kasutamist teatavateks kasutusviisideks ette nähtud seadmetes kooskõlas direktiivi RoHS 2 sätetega ning nende kohase III ja IV lisa teaduse ja tehnika arenguga kohandamise korraga.

               Proportsionaalsuse põhimõtte kohaselt ei lähe käesolev meede selle eesmärkide saavutamiseks vajalikust kaugemale.

               Ettepanek ei mõjuta ELi eelarvet.

               KOMISJONI DELEGEERITUD DIREKTIIV (EL) …/…,

               13.3.2017,

               millega muudetakse tehnika arenguga kohandamise eesmärgil Euroopa Parlamendi ja nõukogu direktiivi 2011/65/EL III lisa seoses erandiga, milles käsitletakse filterklaasides ja peegeldusstandardina kasutatavates klaasides leiduvat kaadmiumi ja pliid

               (EMPs kohaldatav tekst)

               EUROOPA KOMISJON,

               võttes arvesse Euroopa Liidu toimimise lepingut,

               võttes arvesse Euroopa Parlamendi ja nõukogu 8. juuni 2011. aasta direktiivi 2011/65/EL teatavate ohtlike ainete kasutamise piiramise kohta elektri- ja elektroonikaseadmetes,
                  7
                eriti selle artikli 5 lõike 1 punkti a,

               ning arvestades järgmist:

               (1)Direktiiviga 2011/65/EL on keelatud kasutada pliid ja kaadmiumi turule lastavates elektri- ja elektroonikaseadmetes.

               (2)Kaadmiumi ja/või pliid sisaldavat filterklaasi kasutatakse paljudel optilistel kasutusaladel mitmesugustes elektri- ja elektroonikaseadmetes. Nii kaadmiumi kui ka pliid kasutatakse nende ainulaadsete optiliste omaduste tõttu, mis võimaldab vaatenurgast olenemata nt täpselt eraldada teatavat ala nähtavas spektriosas.

               (3)Kuigi on olemas ka teistsuguseid lahendusi, ei võimalda need saavutada täpse lainepikkusega filtreerimist. Neil vähestel juhtudel, kui alternatiivsed lahendused tagavad ülesande piisaval tasemel täitmise, ei ole need piisavalt töökindlad, sest kasutatavad materjalid on liiga tundlikud keskkonnatingimuste suhtes.

               (4)Seega ei ole mitme kasutusotstarbe jaoks endiselt muid sobivaid lahendusi ja et uute lahenduste leidmine on keerukas ja aeganõudev, on viis aastat põhjendatud kestus kategooriate 1–7 ja 10 korral.

               (5)Teatavad kaadmiumi ja/või pliid sisaldavad optilised filterklaasid tuleks seetõttu erandina vabastada keelust 21. juulini 2021 kategooriate 1–7 ja 10 puhul. Pidades silmas selliste elektri- ja elektroonikaseadmete innovatsioonitsüklit, ei ole kõnealuse erandi kestusel tõenäoliselt innovatsioonile kahjulikku mõju.

               (6)Seepärast tuleks direktiivi 2011/65/EL vastavalt muuta,

               ON VASTU VÕTNUD KÄESOLEVA DIREKTIIVI:

               Artikkel 1

               Direktiivi 2011/65/EL III lisa muudetakse vastavalt käesoleva direktiivi lisale.

               Artikkel 2

               1.Liikmesriigid võtavad vastu ja avaldavad hiljemalt [kuupäev – kaksteist kuud pärast käesoleva direktiivi jõustumist] käesoleva direktiivi järgimiseks vajalikud õigus- ja haldusnormid. Liikmesriigid edastavad kõnealuste normide teksti viivitamata komisjonile.

               Liikmesriigid kohaldavad kõnealuseid norme alates [kuupäev – kaksteist kuud pärast käesoleva direktiivi jõustumist].

               Kui liikmesriigid need meetmed vastu võtavad, lisavad nad nendesse meetmetesse või nende meetmete ametliku avaldamise korral nende juurde viite käesolevale direktiivile. Sellise viitamise viisi näevad ette liikmesriigid.

               2.Liikmesriigid edastavad komisjonile käesoleva direktiiviga reguleeritavas valdkonnas nende poolt vastuvõetavate põhiliste siseriiklike õigusnormide teksti.

               Artikkel 3

               Käesolev direktiiv jõustub kahekümnendal päeval pärast selle avaldamist Euroopa Liidu Teatajas.

               Artikkel 4

               Käesolev direktiiv on adresseeritud liikmesriikidele.

               Brüssel, 13.3.2017

                     Komisjoni nimel

                     president
                     Jean-Claude JUNCKER

                     (1)
                  ELT L 174, 1.7.2011, lk 88.

                     (2)
                  Loetelu on kättesaadav aadressil:
                  http://ec.europa.eu/environment/waste/rohs_eee/adaptation_en.htm

                     (3)
                  Konsulteeritud sidusrühmade loetelu ajakohastatakse pidevalt ja säilitatakse; loetelu sisaldab tööstusharu organisatsioone, tootjaid ja tarnijaid, ringlussevõtjaid, tarbijaorganisatsioone, valitsusväliseid organisatsioone, akadeemilisi ringkondi, liikmesriikide esindajaid ja teisi.

                     (4)

                  Konsulteerimine kestis
                  : 24.04.2015–19.06.2015

                     (5)

                     Hindamisaruanne

                     (6)

                  http://ec.europa.eu/environment/waste/rohs_eee/adaptation_en.htm

                     (7)
                  ELT L , , lk .

    ---documentbreak---

               LISA

               järgmise dokumendi juurde:

               KOMISJONI DELEGEERITUD DIREKTIIV (EL),

               millega muudetakse tehnika arenguga kohandamise eesmärgil Euroopa Parlamendi ja nõukogu direktiivi 2011/65/EL III lisa seoses erandiga, milles käsitletakse filterklaasides ja peegeldusstandardina kasutatavates klaasides leiduvat kaadmiumi ja pliid

               III lisa punkt 13(b) asendatakse järgmisega:

               „

                        13(b)

                        Kaadmium ja plii filterklaasides ja peegeldusstandardina kasutatavates klaasides

                        Kohaldatakse kategooriate 8, 9 ja 11 suhtes; aegub:

                        kategooria 8 meditsiiniliste in vitro diagnostikaseadmete puhul 21. juulil 2023;

                        kategooria 9 tööstuslike järelevalve- ja juhtimisseadmete ja kategooria 11 puhul 21. juulil 2024;

                        kategooriate 8 ja 9 muude alamkategooriate puhul 21. juulil 2021;

                        13(b)-(I)

                        Plii metalliioonide toimel värvunud optilise filterklaasi liikides

                        Kohaldatakse kategooriate 1–7 ja 10 suhtes; kehtivusaeg lõpeb 21. juulil 2021 kategooriate 1–7 ja 10 puhul

                        13(b)-(II)

                        Kaadmium kalkogeniidlisandiga optilises filterklaasis; välja arvatud taotlused, mis kuuluvad käesoleva lisa punkti 39 alla

                        13(b)-(III)

                        Kaadmium ja plii peegeldusstandardina kasutatavas klaasis

               “